ຮອງນາຍົກລັດຖະມົນຕີ ຕ້ອນຮັບ ທູດອີຢູ ປະຈໍາລາວ
ໃນວັນ 31 ຕຸລາ 2017 ທີ່ກະຊວງການເງິນທ່ານ ສົມດີ ດວງດີ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ໄດ້ໃຫ້ກຽດຕ້ອນຮັບການເຂົ້າຢ້ຽມຂໍ່ານັບຂອງທ່ານ ລີໂອ ເຟເບີ (Leo Faber) ທູດສະຫະພາບເອີຣົບ (EU) ປະຈໍາ ສປປ ລາວ, ພ້ອມດ້ວຍຄະນະວິຊາການຈາກອົງການສະຫະປະຊາຊາດເພື່ອການຊ່ວຍເຫລືອເດັກ (UNICEF)ແລະ ພາກສ່ວນທີ່ກ່ຽວຂ້ອງເຂົ້າຮ່ວມ.
ການເຂົ້າຢ້ຽມຂໍ່ານັບໃນຄັ້ງນີ້, ທ່ານ ລີໂອ ເຟເບີ, ໃຫ້ຮູ້ວ່າ: ເພື່ອເປັນການປຶກສາຫາລື ແລະ ຂໍທິດຊີ້ນໍາໃນການກະກຽມຈັດກອງປະຊຸມແຫ່ງຊາດດ້ານໂພສະນາການໃນເດືອນ ພະຈິກ 2017 ນີ້ ແລະ ການຈັດງົບປະມານຂອງລັດເຂົ້າໃນການໂພສະນາການ, ການກະກຽມແຜນງານສະໜັບສະໜູນງົບປະມານໃຫ້ແກ່ໂພສະນາການໂດຍສະເພາະແມ່ນວຽກງານດ້ານການສະໜອງທຶນຊ່ວຍເຫລືອຂອງ EU, ສໍາລັບການດຸ່ນດ່ຽງງົບປະມານ, ການກະກຽມແຜນງານດັດແກ້ມະຫາພາກເພື່ອດຸ່ນດ່ຽງງົບປະມານສໍາລັບໂພສະນາການ, ການຈັດສັນງົບປະມານໃຫ້ວຽກງານໂພສະນາການ, ການຈັດກອງປະຊຸມໂພສະນາການແຫ່ງຊາດຄັ້ງທີ 3 ແລະ ກອງປະຊຸມປະຈໍາປີ ຂອງຄະນະກໍາມະການແຫ່ງຊາດດ້ານວຽກງານໂພສະນາການໃຫ້ໄດ້ຮັບຜົນສໍາເລັດ ແລະ ໄດ້ຮັບປະສິດທິພາບສູງຕາມລະດັບຄາດໝາຍ.
ໂອກາດນີ້, ທ່ານ ສົມດີ ດວງດີ ຮອງ ນາຍົກລັດຖະມົນຕີ ລັດຖະມົນຕີກະຊວງການເງິນ ໄດ້ໃຫ້ການຕ້ອນຮັບ ແລະ ສະແດງຄວາມຍິນດີຕໍ່ ທູດສະຫະພາບເອີຣົບ ປະຈໍາ ສປປ ລາວ, ພ້ອມດ້ວຍຄະນະວິຊາການຈາກ ອົງການສະຫະປະຊາຊາດເພື່ອການຊ່ວຍເຫລືອເດັກ, ທີ່ໄດ້ເອົາໃຈໃສ່ ແລະ ເຫັນເຖິງຄວາມສໍາຄັນໃນການພັດທະນາວຽກງານດັ່ງກ່າວຕະຫລອດມາ. ດັ່ງນັ້ນ, ຈຶ່ງມີຄວາມຍິນດີ ແລະ ໃຫ້ຄວາມຮ່ວມມື, ເພື່ອເປັນການຈັດຕັ້ງປະຕິບັດຕາມແນວທາງນະໂຍບາຍຂອງລັດຖະບານ, ເພື່ອເປັນການພັດທະນາວຽກງານດັ່ງກ່າວໃຫ້ມີຄວາມສອດຄ່ອງກັບສະພາບຄວາມເປັນຈິງ.
ພາບ-ຂ່າວ: ອາພັດສະລາ, ສອນໄຊ.